title: 2005/39/ES: Odločba Komisije z dne 30. decembra 2004 o financiranju zunanje ocene politike Skupnosti na področju zdravstvenega varstva živali in financiranju študije, ki analizira stroške ter pogoje za finančni inštrument EU glede nevarnosti epidemij v živinoreji

text:
               21.1.2005

               SL

               Uradni list Evropske unije

               L 19/76

         ODLOČBA KOMISIJE
   z dne 30. decembra 2004
   o financiranju zunanje ocene politike Skupnosti na področju zdravstvenega varstva živali in financiranju študije, ki analizira stroške ter pogoje za finančni inštrument EU glede nevarnosti epidemij v živinoreji
   (2005/39/ES)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti,
   ob upoštevanju Odločbe Sveta 90/424/EGS z dne 26. junija 1990 o odhodkih na področju veterine (1), in zlasti člena 20 Odločbe,
   ob upoštevanju Sklepa Komisije SEC/2004/120 z dne 11. marca 2004 o notranjih pravilih za izvajanje splošnega proračuna Evropskih skupnosti in zlasti člena 15 Sklepa,
   ob upoštevanju naslednjega:

               (1)

               V skladu z Odločbo 90/424/EGS mora Skupnost sprejeti ali pomagati državi članici pri sprejemu tehničnih in znanstvenih ukrepov, potrebnih za razvoj zakonodaje Skupnosti na področju veterine in za razvoj izobraževanja ali usposabljanja na področju veterine.

               (2)

               Glede na priporočila mednarodne konference o nadzoru in preprečevanju slinavke in parkljevke (decembra 2001), obstaja potreba po nadaljnji proučitvi novih dilem glede nadzora nad zelo nalezljivimi živalskimi boleznimi, in možne potrebe po novih finančnih shemah za posledice teh izbruhov.

               (3)

               Za zagotovitev te proučitve je potrebno v okviru delovnega programa izvesti dva ukrepa.

               (4)

               Prvič, potrebno je izvesti oceno stroškovnih programov Skupnosti, kot sredstva za obračunavanje upravljanja namenskih sredstev in preko vodenja, kot poti za spodbujanje kulture, ki se uči na napakah, s povečano pozornostjo na rezultatih temelječemu vodenju.

               (5)

               Ta zunanja in neodvisna ocena politike Skupnosti na področju zdravstvenega varstva živali (CAHP), ki temelji na finančnih aspektih, mora v prihodnosti pomagati službam Komisije pri določanju primernih in učinkovitih možnosti politike.

               (6)

               Drugič, po podani zahtevi Evropskega parlamenta, študijo (pilotni projekt v smislu člena 49(2) finančne uredbe), ki analizira stroške ter pogoje za finančni inštrument EU glede nevarnosti epidemij v živinoreji. Cilj študije je, da preuči izvedljivost in oceni stroške alternativnih možnosti finančnih inštrumentov tveganja glede na določitev možnih posledic za proračune držav in EU ter dolgoročne stopnje državne podpore za neposredne izgube.

               (7)

               Rezultati te študije bi lahko postali osnova, na kateri bi na eni strani premislili uskladitev finančnih shem EU, po katerih bi vsaj kmete širom EU postavili v enak položaj, in na drugi strani analizirali prihodnost Veterinarskega sklada v razširjeni Skupnosti.

               (8)

               V skladu s členom 15 notranjih pravil za izvedbo proračuna za leto 2004, se lahko letni delovni program smatra kot finančni sklep, pod pogojem, da vsebuje dovolj natančen okvir in oceno, študija in prikaz predviden v tem sklepu, sestavljata tak okvir.

               (9)

               Sredstva, ki so lahko uporabljena brez temeljnega akta, v skladu s členom 49(2)(a) finančne uredbe, morajo biti vseeno pokrita z odločbo Komisije, ki ponuja ekvivalenten okvir.

               (10)

               Zato mora ta sklep sestavljati okvir ekvivalenten finančnemu sklepu v smislu člena 75 Uredbe Sveta (ES, Euratom) št. 1605/2002 s sestanka dne 25. junija 2002 o finančni uredbi, ki se uporablja za splošni proračun Evropskih skupnosti (2).

               (11)

               Ukrep, predviden s tem sklepom, je v skladu z mnenjem Stalnega odbora za prehransko verigo ljudi in zdravstveno varstvo živali –

         SKLENIL:
   Edini člen
   Ukrepi opisani v Prilogi k temu sklepu so odobreni z namenom njihovega financiranja.

      V Bruslju, 30. decembra 2004

            Za Komisijo

         Markos KYPRIANOU

            Član Komisije

      (1)  UL L 224, 18.8.1990, str. 19. Odločba, kakor je bila nazadnje spremenjena z Uredbo (ES) št. 806/2003 (UL L 122, 16.5.2003, str. 1).

      (2)  UL L 248, 16.9.2002, str. 1.
   PRILOGA
   1.   Zunanja ocena politike Skupnosti na področju zdravstvenega varstva živali in presoja vpliva pri določanju ustrezne prihodnje politike na tem področju.
   Proračunska postavka: 17.04.02 – drugi ukrepi
   Temeljni akt: Odločba Sveta 90/424/EGS
   Postopek in časovno usklajevanje: Ta evaluacija in presoja vpliva bo narejena z okvirno pogodbo. Javni razpis za to okvirno pogodbo bo sledil odprtemu postopku v zadnjem četrtletju leta 2004.
   Stroški: Največji znesek 530 000 EUR.
   2.   Študija o „analizi stroškov ter pogojev za finančni inštrument EU glede nevarnosti epidemij v živinoreji“.
   Proračunska postavka: 17.01.04.04
   Pilotni projekt v skladu s členom 49(2) finančne uredbe.
   Postopek in časovno usklajevanje: Javni razpis bo sledil odprtemu postopku v zadnjem četrtletju leta 2004.
   Stroški: Največji znesek 500 000 EUR.


title: 2006/291/ES,Euratom: Sklep Komisije z dne  7. aprila 2006  o ponovni uporabi informacij Komisije

text:
               20.4.2006

               SL

               Uradni list Evropske unije

               L 107/38

      SKLEP KOMISIJE

   z dne 7. aprila 2006
   o ponovni uporabi informacij Komisije
   (2006/291/ES, Euratom)
   KOMISIJA EVROPSKIH SKUPNOSTI JE –
   ob upoštevanju Pogodbe o ustanovitvi Evropske skupnosti in zlasti člena 218(2) Pogodbe,
   ob upoštevanju Pogodbe o ustanovitvi Evropske skupnosti za atomsko energijo in zlasti člena 131 Pogodbe,
   ob upoštevanju Pogodbe o Evropski uniji in zlasti člena 28(1) in člena 41(1) Pogodbe,
   ob upoštevanju naslednjega:

               (1)

               Nove informacijske in komunikacijske tehnologije so ustvarile neslutene možnosti združevanja in kombiniranja vsebine iz različnih virov.

               (2)

               Informacije javnega značaja so neizkoriščen vir, ki bi lahko bil temelj za nove proizvode in storitve informacijske družbe z dodano vrednostjo. Komisija je izpostavila gospodarski potencial informacij javnega značaja v svojem sporočilu z dne 23. oktobra 2001 (1)„eEvropa 2002: Oblikovanje okvirja EU za izkoriščanje informacij javnega značaja“.

               (3)

               Komisija in druge institucije so same lastnice številnih dokumentov vseh vrst, ki se lahko ponovno uporabijo v obliki informacijskih proizvodov in storitev z dodano vrednostjo ter lahko zagotovijo uporaben vir vsebin za podjetja in državljane.

               (4)

               Pravica dostopa do dokumentov Komisije je zakonsko urejena z Uredbo (ES) št. 1049/2001 Evropskega parlamenta in Sveta z dne 30. maja 2001 o dostopu javnosti do dokumentov Evropskega parlamenta, Sveta in Komisije (2).

               (5)

               Direktiva 2003/98/ES Evropskega parlamenta in Sveta (3) določa minimalna pravila za ponovno uporabo informacij javnega značaja v celotni EU. V svojih uvodnih izjavah spodbuja države članice, da nadgradijo ta minimalna pravila in sprejmejo odprte politike v zvezi s podatki, ki bo omogočala široko uporabo dokumentov v lasti organov javnega sektorja.

               (6)

               Komisija je v svojem sporočilu „eEvropa 2002: Oblikovanje okvirja EU za izkoriščanje informacij javnega značaja“ napovedala posodobitev politik o ponovni uporabi informacij institucij EU. V zvezi s tem so bili sprejeti številni pozitivni ukrepi, kot sta nova politika Eurostata o razširjanju informacij ter prehod na prosto dostopni portal Eurlex.

               (7)

               Cilj nove pobude Komisije „i2010 – Evropska informacijska družba za rast in zaposlovanje“ je med drugim olajšati oblikovanje in pretok evropske vsebine. Ta sklep, kot del i2010, določa pogoje za ponovno uporabo dokumentov Komisije, da se doseže ponovna uporaba na širši ravni.

               (8)

               Odprta politika Komisije v zvezi s ponovno uporabo bo spodbudila nove gospodarske dejavnosti, vodila k širši uporabi in razširjanju informacij Skupnosti, okrepila podobo dostopnosti in preglednosti institucij, poleg tega pa se bo izognila nepotrebnemu upravnemu bremenu za uporabnike in službe Komisije.

               (9)

               Ta sklep je treba izvajati in uporabljati v celoti po načelih varstva osebnih podatkov v skladu z Uredbo (ES) št. 45/2001 Evropskega parlamenta in Sveta z dne 18. decembra 2000 o varstvu posameznikov pri obdelavi osebnih podatkov v institucijah in organih Skupnosti in o prostem pretoku takih podatkov (4).

               (10)

               Ta sklep ne velja za dokumente, pri katerih Komisija ne more dovoliti ponovne uporabe, na primer zaradi pravic intelektualne lastnine tretje osebe ali če jih je Komisija prejela od drugih institucij –

         SKLENILA:
   Člen 1
   Predmet
   Ta sklep določa pogoje za ponovno uporabo dokumentov, ki so v lasti Komisije ali jih v imenu Komisije hrani Urad za uradne publikacije Evropskih skupnosti, da bi omogočili širšo ponovno uporabo informacij, okrepili podobo dostopnosti Komisije in se izognili nepotrebnemu upravnemu bremenu za ponovne uporabnike in službe Komisije.
   Člen 2
   Področje uporabe
   1.   Ta sklep velja za javne dokumente, ki jih je sestavila Komisija ali javni in zasebni subjekti v njenem imenu ter:

               (a)

               ki jih je objavila Komisija ali Urad za uradne publikacije Evropskih skupnosti v njenem imenu preko publikacij, spletnih strani ali drugih orodij za razširjanje informacij; ali

               (b)

               ki niso bili objavljeni iz ekonomskih ali drugih praktičnih razlogov, kot npr. študije, poročila in drugi podatki.

         2.   Ta sklep ne velja:

               (a)

               za dokumente, za katere veljajo pravice industrijske lastnine, kot so patenti, blagovne znamke, registrirane oblike, logotipi in imena, ter za programsko opremo;

               (b)

               za dokumente, pri katerih Komisija ne more dovoliti ponovne uporabe, če so povezani s pravicami intelektualne lastnine tretjih oseb;

               (c)

               za rezultate raziskav Skupnega raziskovalnega središča;

               (d)

               za dokumente, ki so stranki dostopni v skladu s posebnimi pravili, ki urejajo privilegiran dostop do dokumentov.

         3.   Ta sklep se izvaja v celoti ob upoštevanju pravil o varstvu posameznikov pri obdelavi osebnih podatkov in zlasti Uredbe (ES) št. 45/2001.
   4.   Ta sklep ne posega in nikakor ne vpliva na Uredbo (ES) št. 1049/2001.
   Člen 3
   Opredelitve
   V tem sklepu se uporabljajo naslednje opredelitve pojmov:

               1.

               „dokument“ pomeni:

                           (a)

                           kakršno koli vsebino ne glede na nosilec podatkov (napisano na papirju ali shranjeno v elektronski obliki ali kot zvočni, vizualni ali audiovizualni zapis);

                           (b)

                           kateri koli del take vsebine;

               2.

               „ponovna uporaba“ pomeni uporabo dokumentov s strani fizičnih oseb ali pravnih oseb za komercialne ali nekomercialne namene, razen za prvotni namen, zaradi katerega so bili dokumenti izdelani. Izmenjava dokumentov med Komisijo in drugimi organi javnega sektorja, ki te dokumente uporabljajo zgolj za opravljanje njihovih javnih nalog, ne pomeni ponovne uporabe;

               3.

               „osebni podatki“ so podatki, kakor so opredeljeni v členu 2(a) Uredbe (ES) št. 45/2001.

         Člen 4
   Splošno načelo
   Ob upoštevanju omejitev iz člena 2(2) in (3) se vsi dokumenti ponovno uporabijo za komercialne ali nekomercialne namene skladno s spodaj določenimi pogoji. Kadar je to mogoče, so dokumenti dostopni v elektronski obliki.
   Člen 5
   Obravnava prošenj za ponovno uporabo
   1.   Da se omeji potreba po predložitvi posameznih prošenj za ponovno uporabo, službe Komisije, kjer je to ustrezno, navedejo, ali je dokumente mogoče ponovno uporabiti (npr. s splošnimi obvestili na spletnih straneh).
   2.   Prošnja za ponovno uporabo dokumenta se obravnava takoj. Prosilcu se pošlje potrdilo o prejemu. Služba Komisije ali Urad za uradne publikacije Evropskih skupnosti v 15 delovnih dneh od evidentiranja prošnje ali dovoli ponovno uporabo zadevnega dokumenta in, kjer je to potrebno, priskrbi izvod dokumenta ali v pisnem odgovoru navede razlog za delno zavrnitev prošnje ali njeno zavrnitev v celoti.
   3.   V izjemnih primerih, na primer kadar se prošnja nanaša na zelo dolg dokument ali na veliko dokumentov ali v primeru, da je treba prošnjo prevesti, se lahko rok iz odstavka 2 podaljša za 15 delovnih dni, pod pogojem, da se prosilca o tem vnaprej obvesti in navede podrobne razloge.
   4.   Služba Komisije ali Urad za uradne publikacije Evropskih skupnosti v primeru zavrnitve prošnje prosilca seznani s pravico, da vloži tožbo na Sodišču prve stopnje Evropskih skupnosti ali pritožbo pri evropskem varuhu človekovih pravic, pod pogoji, določenimi v členih 230 in 195 Pogodbe ES oziroma členih 146 in 107(d) Pogodbe o ustanovitvi Evropske skupnosti za atomsko energijo.
   5.   V primeru zavrnitve prošnje na podlagi člena 2(2)(b) tega sklepa mora odgovor prosilcu vključevati sklic na fizično ali pravno osebo, če je znana, ki je nosilec pravice, ali dajalca dovoljenja, če je znan, od katerega je Komisija pridobila zadevni material.
   Člen 6
   Razpoložljivi formati
   Dokumenti morajo biti dostopni v kakršnem koli obstoječem formatu ali jezikovni različici in v elektronski obliki, kadar je to mogoče in primerno.
   To ne pomeni obveznosti, da se pripravi, prilagodi ali posodobi dokumente zaradi skladnosti s prošnjo, niti ne pomeni obveznosti, da se zagotovi izvlečke iz dokumentov, kadar bi to pomenilo nesorazmeren napor glede na enostavni postopek.
   Ta sklep prav tako ne določa obveznosti Komisije, da prevede zadevne dokumente v katere koli druge jezike poleg tistih, ki so že na voljo v trenutku vložitve prošnje.
   Na podlagi tega sklepa se od Komisije ali Urada za uradne publikacije Evropskih skupnosti ne sme zahtevati, da nadaljujeta z oblikovanjem določenih vrst dokumentov ali da jih hranita v danem formatu zaradi ponovne uporabe takih dokumentov s strani fizične ali pravne osebe.
   Člen 7
   Načela, ki urejajo zaračunavanje stroškov
   1.   Ponovna uporaba dokumentov je načeloma brezplačna.
   2.   V posebnih primerih se lahko zaračunajo minimalni stroški, nastali z reproduciranjem in razširjanjem dokumentov.
   3.   V primerih, ko se Komisija odloči prilagoditi dokument, da bi ugodila določeni prošnji, se lahko stroški, nastali s prilagoditvijo, zaračunajo prosilcu. Ocena potrebe po zaračunavanju takih stroškov mora upoštevati napor, potreben za prilagoditev in morebitne prednosti ponovne uporabe, ki bi jih imele Skupnosti, na primer z razširjanjem informacij o delovanju Skupnosti ali zaradi podobe institucij v javnosti.
   Člen 8
   Preglednost
   1.   Vsi pogoji in standardne cene, ki se uporabljajo za ponovno uporabo dokumentov, se predhodno pripravijo in objavijo v elektronski obliki, kadar je to mogoče in primerno.
   2.   Iskanje dokumentov bo olajšano s praktičnimi ukrepi, kot so seznami virov glavnih dokumentov, ki so na voljo za ponovno uporabo.
   Člen 9
   Dovoljenja
   Ponovna uporaba dokumentov se lahko dovoli brez pogojev ali pa se naložijo pogoji, kadar je to primerno z dovoljenjem ali izjavo o neodgovornosti. Običajni pogoji ponovne uporabe vključujejo obveznost ponovnega uporabnika, da navede vir dokumenta, obveznost neizkrivljanja izvirnega pomena ali sporočila dokumenta in dejstvo, da Komisija ni odgovorna za nobeno posledico, ki izhaja iz ponovne uporabe. Pogoji ne smejo po nepotrebnem omejiti možnosti za ponovno uporabo.
   Člen 10
   Prepoved razlikovanja in prepoved izključnih ukrepov
   1.   Pogoji za ponovno uporabo dokumentov ne smejo biti diskriminatorni do primerljivih kategorij ponovne uporabe.
   2.   Ponovna uporaba dokumentov je odprta za vse morebitne udeležence na trgu. Izključne pravice se ne podelijo.
   3.   Če pa je izključna pravica vendarle potrebna za zagotovitev storitve javnega interesa, je veljavnost razloga za podelitev takšne izključne pravice predmet rednih pregledov in se v vsakem primeru ponovno pregleda po treh letih. Izključni ukrepi so pregledni in se javno objavijo.
   Člen 11
   Izvajanje
   V skladu s členom 14 poslovnika Komisije se pristojnost odločanja v imenu Komisije v zvezi s prošnjami za ponovno uporabo podeli generalnemu direktoratu in vodjam službe. Ti sprejmejo potrebne ukrepe za zagotovitev, da postopki v zvezi z dokumenti, za katere so pristojni, izpolnjujejo zahteve tega sklepa. V ta namen določijo uradnika, ki obravnava prošnje za ponovno uporabo in usklajuje mnenje generalnega direktorata ali službe.
   Člen 12
   Ponovni pregled
   Ta sklep se ponovno pregleda tri leta po začetku njegove veljavnosti. Ponovni pregled zlasti prouči morebitno uporabo tega sklepa za rezultate raziskav Skupnega raziskovalnega središča.
   Člen 13
   Začetek veljavnosti
   Ta sklep začne veljati na dan objave v Uradnem listu Evropske unije.

      V Bruslju, 7. aprila 2006

            Za Komisijo

         Viviane REDING

            Članica Komisije

      (1)  COM(2001) 607 konč.

      (2)  UL L 145, 31.5.2001, str. 43.

      (3)  UL L 345, 31.12.2003, str. 90.

      (4)  UL L 8, 12.1.2001, str. 1.


title: Sklep Sveta 2008/613/SZVP z dne 24. julija 2008 o izvajanju Skupnega stališča 2004/694/SZVP o nadaljnjih ukrepih v podporo učinkovitemu izvajanju mandata Mednarodnega kazenskega sodišča za nekdanjo Jugoslavijo (MKSJ)

text:
               25.7.2008

               SL

               Uradni list Evropske unije

               L 197/63

      SKLEP SVETA 2008/613/SZVP
   z dne 24. julija 2008
   o izvajanju Skupnega stališča 2004/694/SZVP o nadaljnjih ukrepih v podporo učinkovitemu izvajanju mandata Mednarodnega kazenskega sodišča za nekdanjo Jugoslavijo (MKSJ)
   SVET EVROPSKE UNIJE JE –
   ob upoštevanju Skupnega stališča 2004/694/SZVP (1) in zlasti člena 2 Skupnega stališča v povezavi z drugo alineo člena 23(2) Pogodbe o Evropski uniji,
   ob upoštevanju naslednjega:

               (1)

               Svet je v skladu z določbami Skupnega stališča 2004/694/SZVP sprejel ukrepe za zamrznitev vseh sredstev in gospodarskih virov fizičnih oseb iz Priloge navedenega skupnega stališča, ki so bile obtožene pred MKSJ.

               (2)

               Ker je bil g. Stojan ŽUPLJANIN 21. junija 2008 premeščen v pripor MKSJ, bi bilo treba njegovo ime črtati s seznama.

               (3)

               Seznam iz Priloge k Skupnemu stališču 2004/694/SZVP bi bilo zato treba ustrezno spremeniti –

         SKLENIL:
   Člen 1
   Priloga k Skupnemu stališču 2004/694/SZVP se nadomesti s Prilogo k temu sklepu.
   Člen 2
   Ta sklep začne učinkovati na dan sprejetja.
   Člen 3
   Ta sklep se objavi v Uradnem listu Evropske unije.

      V Bruslju, 24. julija 2008

            Za Svet

            Predsednik

         B. HORTEFEUX

      (1)  UL L 315, 14.10.2004, str. 52. Skupno stališče, kakor je bilo spremenjeno s Sklepom Sveta 2007/449/SZVP (UL L 169, 29.6.2007, str. 75) in podaljšano s Skupnim stališčem 2007/635/SZVP (UL L 256, 2.10.2007, str. 30).

      PRILOGA
      Seznam oseb iz člena 1

                  Oseba

                  Razlog

                  1.

                  Ime: HADŽIĆ Goran (spol: M)
                  Datum rojstva: 7.9.1958
                  Kraj rojstva: Vinkovci, Hrvaška
                  Državljan Srbije

                  Obtožen pred MKSJ in še vedno na prostosti
                  Obtožnica: 4. junija 2004
                  Zadeva št.: IT-04-75

                  2.

                  Ime: KARADŽIĆ Radovan (spol: M)
                  Datum rojstva: 19.6.1945
                  Kraj rojstva: Petnjica, Občina Šavnik, Črna gora
                  Državljan Bosne in Hercegovine

                  Obtožen pred MKSJ in še vedno na prostosti
                  Prva obtožnica: 25. julija 1995; druga obtožnica: 16. novembra 1995; spremenjena obtožnica: 31. maja 2000
                  Zadeva št.: IT-95-5/18

                  3.

                  Ime: MLADIĆ Ratko (spol: M))
                  Datum rojstva: 12.3.1948
                  Kraj rojstva: Božanovići, Občina Kalinovik, Bosna in Hercegovina
                  Državljan Bosne in Hercegovine

                  Obtožen pred MKSJ in še vedno na prostosti
                  Prva obtožnica: 25. julija 1995; druga obtožnica: 16. novembra 1995; spremenjena obtožnica: 8. novembra 2002
                  Zadeva št.: IT-95-5/18


title: 2014/452/EU: Sklep Sveta z dne 8. julija 2014 o stališču, ki se v imenu Evropske unije sprejme v Skupnem odboru EGP o spremembi Protokola 31 k Sporazumu EGP, o sodelovanju na posebnih področjih, za katera ne veljajo štiri temeljne svobode

text:
               12.7.2014

               SL

               Uradni list Evropske unije

               L 205/15

         SKLEP SVETA
   z dne 8. julija 2014
   o stališču, ki se v imenu Evropske unije sprejme v Skupnem odboru EGP o spremembi Protokola 31 k Sporazumu EGP, o sodelovanju na posebnih področjih, za katera ne veljajo štiri temeljne svobode

      (2014/452/EU)

   SVET EVROPSKE UNIJE JE –
   ob upoštevanju Pogodbe o delovanju Evropske unije in zlasti členov 19(2), 21(2), 114, 168, 169 in 197 v povezavi s členom 218(9) Pogodbe,
   ob upoštevanju Uredbe Sveta (ES) št. 2894/94 z dne 28. novembra 1994 o pravilih za izvajanje Sporazuma o Evropskem gospodarskem prostoru (1) in zlasti člena 1(3) Uredbe,
   ob upoštevanju predloga Evropske komisije,
   ob upoštevanju naslednjega:

               (1)

               Sporazum o Evropskem gospodarskem prostoru (2) (v nadaljnjem besedilu: Sporazum EGP) je začel veljati 1. januarja 1994.

               (2)

               V skladu s členom 98 Sporazuma EGP se lahko Skupni odbor EGP med drugim odloči spremeniti Protokol 31 k Sporazumu EGP.

               (3)

               Protokol 31 k Sporazumu EGP vsebuje določbe in pravila o sodelovanju na posebnih področjih, za katera ne veljajo štiri temeljne svobode.

               (4)

               Sodelovanje pogodbenic Sporazuma EGP je primerno razširiti, da se vključi Uredba (EU) št. 1381/2013 Evropskega parlamenta in Sveta (3).

               (5)

               Protokol 31 k Sporazumu EGP bi bilo zato treba ustrezno spremeniti, da se omogoči začetek tega razširjenega sodelovanja z učinkom od 1. januarja 2014.

               (6)

               Stališče Unije v Skupnem odboru EGP bi moralo temeljiti na priloženem osnutku sklepa –

         SPREJEL NASLEDNJI SKLEP:
   Člen 1
   Stališče, ki se v imenu Evropske unije sprejme v Skupnem odboru EGP glede predlagane spremembe Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svobode, temelji na osnutku sklepa Skupnega odbora EGP, priloženega temu sklepu.
   Člen 2
   Ta sklep začne veljati na dan sprejetja.

      V Bruslju, 8. julija 2014

            Za Svet

            Predsednik

         P. C. PADOAN

      (1)  UL L 305, 30.11.1994, str. 6.

      (2)  UL L 1, 3.1.1994, str. 3.

      (3)  Uredba (EU) št. 1381/2013 Evropskega parlamenta in Sveta z dne 17. decembra 2013 o uvedbi programa za pravice, enakost in državljanstvo za obdobje od 2014 do 2020 (UL L 354, 28.12.2013, str. 62).

      OSNUTEK
      SKLEP SKUPNEGA ODBORA EGP št. …/2014
      z dne
      o spremembi Protokola 31 k Sporazumu EGP o sodelovanju na posebnih področjih, za katera ne veljajo štiri temeljne svoboščine
      SKUPNI ODBOR EGP JE –
      ob upoštevanju Sporazuma o Evropskem gospodarskem prostoru (v nadaljnjem besedilu: Sporazum EGP) in zlasti členov 86 in 98 Sporazuma,
      ob upoštevanju naslednjega:

                  (1)

                  Sodelovanje pogodbenic Sporazuma EGP je primerno razširiti, da se vključi Uredba (EU) št. 1381/2013 Evropskega parlamenta in Sveta z dne 17. decembra 2013 o uvedbi programa za pravice, enakost in državljanstvo za obdobje od 2014 do 2020 (1).

                  (2)

                  Protokol 31 k Sporazumu EGP bi bilo zato treba spremeniti, da se omogoči začetek tega razširjenega sodelovanja od 1. januarja 2014 –

            SPREJEL NASLEDNJI SKLEP:
      Člen 1
      Člen 5 Protokola 31 se spremeni:

                  1.

                  V odstavku 5 se za besedilo „programa iz trinajste alinee od 1. januarja 2012“ doda besedilo „programa iz štirinajste alinee od 1. januarja 2014“;

                  2.

                  V odstavku 8 se doda naslednja alinea:

                              „—

                                 32013 R 1381: Uredba (EU) št. 1381/2013 Evropskega parlamenta in Sveta z dne 17. decembra 2013 o uvedbi programa za pravice, enakost in državljanstvo za obdobje od 2014 do 2020 (UL L 354, 28.12.2013, str. 62).
                              Lihtenštajn sodeluje le v dejavnostih, ki lahko izhajajo iz proračunske vrstice 33 01 04 01 Odhodki za podporo programu pravice in državljanstvo in 33 02 02 Spodbujanje nediskriminacije in enakopravnosti.
                              Norveška je izvzeta iz sodelovanja v tem programu in finančnega prispevka zanj.“

            Člen 2
      Ta sklep začne veljati dan po predložitvi zadnjega uradnega obvestila v skladu s členom 103(1) Sporazuma EGP (2).
      Uporablja se od 1. januarja 2014.
      Člen 3
      Ta sklep se objavi v sklopu EGP Uradnega lista Evropske unije in Dopolnilu EGP k Uradnemu listu Evropske unije.

         V Bruslju,

               Za Skupni odbor EGP

               Predsednik

               Sekretarja

               Skupnega odbora EGP

         (1)  UL L 354, 28.12.2013, str. 62.

         (2)  [Navedena ni nobena ustavna zahteva.] [Navedene so ustavne zahteve.]


title: Sklep Sveta 2005/876/PNZ z dne  21. novembra 2005  o izmenjavi podatkov iz kazenskih evidenc

text:
               9.12.2005

               SL

               Uradni list Evropske unije

               L 322/33

      SKLEP SVETA 2005/876/PNZ
   z dne 21. novembra 2005
   o izmenjavi podatkov iz kazenskih evidenc
   SVET EVROPSKE UNIJE JE –
   ob upoštevanju Pogodbe o Evropski uniji in zlasti členov 31 in 34(2)(c) Pogodbe,
   ob upoštevanju predloga Komisije (1),
   ob upoštevanju mnenja Evropskega parlamenta (2),
   ob upoštevanju naslednjega:

               (1)

               V skladu s členom 29 Pogodbe o Evropski uniji, si je Evropska unija zastavila cilj zagotoviti državljanom visoko stopnjo varstva na območju svobode, varnosti in pravice. Za ta cilj se predpostavlja izmenjava podatkov med pristojnimi organi držav članic o kazenskih obsodbah oseb, ki prebivajo na ozemlju držav članic.

               (2)

               Svet je 29. novembra 2000 v skladu s sklepi Evropskega sveta iz Tampereja z dne 15. in 16. oktobra 1999 sprejel program ukrepov za izvajanje načela vzajemnega priznavanja v kazenskih zadevah (3). Ta sklep prispeva k doseganju ciljev, določenih z ukrepom 3 programa, s katerim se predlaga izdelava enotnega obrazca za vloge v zvezi s kazensko evidenco, ki bi bil izdelan po modelu obrazca za schengenske organe in preveden v vse uradne jezike Evropske unije.

               (3)

               Člena 13 in 22 Evropske konvencije o vzajemni pravni pomoči v kazenskih zadevah z dne 20. aprila 1959 (4) določata sisteme za posredovanje podatkov o obsodbah med pogodbenicami, ki pa delujejo prepočasi, da bi izpolnjevali zahteve po pravosodnem sodelovanju na območju, kot je območje Evropske unije.

               (4)

               V končnem poročilu o izvedbi prve ocene vzajemne pravne pomoči v kazenskih zadevah (5) so bile države članice pozvane, da poenostavijo postopke za posredovanje dokumentov med državami, če je potrebno, z uporabo enotnih obrazcev in tako olajšajo vzajemno pravosodno pomoč.

               (5)

               Evropski svet je 25. marca 2004 dal navodilo Svetu, da preuči ukrepe glede izmenjave podatkov o obsodbah za teroristična kazniva dejanja ter možnost uvedbe evropskega registra za obsodbe in izgube pravic, medtem ko je Komisija v svojem sporočilu o ukrepih, ki jih je treba sprejeti v boju proti terorizmu in drugim oblikam težjega kriminala, in zlasti zaradi izboljšanja izmenjave podatkov, poudarila pomen učinkovitega mehanizma za posredovanje podatkov o obsodbah in izgubah pravic.

               (6)

               Ta sklep spoštuje načelo subsidiarnosti iz člena 2 Pogodbe o Evropski uniji in člena 5 Pogodbe o ustanovitvi Evropske skupnosti, saj države članice ne morejo enostransko ustrezno izboljšati sistemov za posredovanje podatkov o obsodbah med državami članicami, pač pa to zahteva usklajeno akcijo na ravni Evropske unije. V skladu z načelom sorazmernosti, kot je določeno v omenjenem členu 5, ta sklep ne presega tistega, kar je potrebno za doseganje navedenega cilja.

               (7)

               Izboljšanje sistemov za posredovanje podatkov o obsodbah predpostavlja, da se o obsodbah, izrečenih v eni od držav članic državljanom druge države članice, to državo članico čimprej obvesti in da lahko vsaka država članica od drugih držav članic v zelo kratkem času pridobi podatke iz kazenske evidence, ki jih potrebuje.

               (8)

               Ta sklep dopolnjuje in olajšuje obstoječe mehanizme za posredovanje podatkov o obsodbah, ki temeljijo na obstoječih konvencijah. Predvsem pa določbe o zahtevkih za podatke iz kazenske evidence ne nadomestijo možnosti, ki je na razpolago pravosodnim organom, da si podatke iz kazenske evidence medsebojno posredujejo v skladu s členom 6(1) Konvencije o vzajemni pomoči v kazenskih zadevah med državami članicami Evropske unije, sprejete z Aktom Sveta z dne 29. maja 2000 (6). Vendar Sklep določa posebno pravico za glavni organ države članice, da pošlje zahtevek za podatke iz kazenske evidence glavnemu organu druge države članice v okoliščinah, ki jih določa nacionalna zakonodaja.

               (9)

               Osebni podatki, obravnavani v okviru tega sklepa, bodo zaščiteni v skladu z načeli iz Konvencije Sveta Evrope z dne 28. januarja 1981 o varstvu posameznikov glede na avtomatsko obdelavo osebnih podatkov.

               (10)

               V skladu s Priporočilom Sveta Evrope št. R (84) 10 o kazenski evidenci in rehabilitaciji obsojenih oseb, je glavni cilj vzpostavitve kazenske evidence obveščanje organov, odgovornih za sistem kazenskega pravosodja, o preteklosti osebe, ki je v sodnem postopku, z namenom, da bi to lahko upoštevali pri odločanju o vsakem posameznem primeru. Glede na to, da mora biti vsaka drugačna uporaba kazenske evidence, ki bi lahko ogrozila možnosti družbene rehabilitacije obsojene osebe, kolikor je možno omejena, se lahko uporaba podatkov, posredovanih v skladu s tem sklepom, za druge namene kot v zvezi s kazenskimi postopki, omeji v skladu z nacionalno zakonodajo zaprošene države in države prosilke.

               (11)

               Ta sklep spoštuje temeljne pravice in upošteva načela, priznana s členom 6 Pogodbe o Evropski uniji in ponovno potrjena v Listini o temeljnih pravicah Evropske unije.

               (12)

               Ta sklep ne zavezuje držav članic, da v svojih kazenskih evidencah vodijo obsodbe ali podatke o kazenskih zadevah, ki bi bili drugačni od tistih, ki so jih že obvezane voditi v skladu z nacionalno zakonodajo.

               (13)

               Ta sklep se ne uporablja za posredovanje sodnih odločb ali njihovih izvodov –

         SKLENIL:
   Člen 1
   Glavni organ
   1.   Za namene členov 2 in 3 vsaka država imenuje glavni organ. Vendar lahko države članice imenujejo za pošiljanje podatkov iz člena 2 in odgovarjanje na zahtevke iz člena 3 enega ali več glavnih organov.
   2.   Vsaka država članica obvesti generalni sekretariat Sveta in Komisije o organu, imenovanem v skladu z odstavkom 1. Generalni sekretariat Sveta o tem uradno obvesti države članice in Eurojust.
   Člen 2
   Podatki o obsodbah, posredovani na lastno pobudo
   Vsak glavni organ nemudoma obvesti glavne organe drugih držav članic o kazenskih obsodbah in nadaljnjih ukrepih v zvezi z državljani teh držav članic, vpisanih v kazensko evidenco. Kadar je zadevna oseba državljan dveh ali več držav članic, se podatki posredujejo vsaki od teh držav članic, razen če je oseba državljan države članice, na ozemlju katere je bila obsojena.
   Člen 3
   Zahtevki za podatke o obsodbah
   1.   Kadar se zahtevajo podatki iz kazenske evidence države članice, lahko glavni organ v skladu z nacionalno zakonodajo pošlje zahtevek za podatke in povezane informacije iz kazenske evidence glavnemu organu druge države članice. Vsi zahtevki za podatke se pošljejo v obliki obrazca iz Priloge k temu sklepu.
   Kadar oseba zahteva podatke o svoji kazenski evidenci, lahko glavni organ države članice, kjer je bila vložena taka zahteva, v skladu z nacionalno zakonodajo pošlje zahtevek za podatke in povezane informacije iz kazenske evidence glavnemu organu druge države članice, če zadevna oseba ima ali je imela prebivališče ali državljanstvo države članice prosilke ali zaprošene države članice.
   2.   Glavni organ zaprošene države članice pošlje odgovor glavnemu organu države članice prosilke nemudoma in v vsakem primeru v roku največ desetih delovnih dni od prejema zahtevka ter pod pogoji, določenimi z nacionalno zakonodajo, predpisi ali prakso, in pri tem uporabi obrazec iz Priloge k temu sklepu. V odgovor so vključeni podatki, prejeti v skladu s členom 2 in vpisani v kazenski evidenci zaprošene države članice.
   Če se zahtevek za zadevno osebo vloži v skladu z drugim pododstavkom odstavka 1 je rok iz prvega pododstavka tega odstavka največ dvajset delovnih dni od prejema zahtevka.
   3.   Kadar zaprošena država članica potrebuje nadaljnje podatke za identifikacijo osebe, na katero se zahtevek nanaša, se nemudoma posvetuje z državo članico prosilko, da bi lahko poslala odgovor v roku desetih delovnih dni po prejemu zahtevanih dodatnih podatkov.
   4.   Odgovoru se priloži izjava o obsodbah, pod pogoji določenimi v nacionalni zakonodaji.
   5.   Zahtevki, odgovori in drugi primerni podatki se lahko posredujejo na kakršen koli način, ki omogoča pisni zapis, pod pogoji, ki državi članici prejemnici omogočajo, da je prepričana o verodostojnosti.
   Člen 4
   Pogoji za uporabo osebnih podatkov
   1.   Osebne podatke, posredovane v skladu s členom 3 za namene kazenskih postopkov, lahko država članica prosilka uporabi le za kazenske postopke, za katere so bili podatki zahtevani, in kot je navedeno v obrazcu iz Priloge k temu sklepu.
   2.   Osebne podatke, posredovane v skladu s členom 3 za druge namene, kot so kazenski postopki, lahko država članica prosilka uporabi v skladu z nacionalno zakonodajo le za namen, za katerega so bili zahtevani in v okviru omejitev, ki jih določi zaprošena država članica v obrazcu.
   3.   Ta člen se ne uporablja za osebne podatke, ki jih država članica pridobi v skladu s tem sklepom in ki izvirajo iz te države članice.
   Člen 5
   Jeziki
   Država članica prosilka pošlje obrazec v uradnem jeziku ali v enem od uradnih jezikov zaprošene države članice. Zaprošena država članica odgovori v enem od svojih uradnih jezikov ali v jeziku, ki je sprejemljiv za obe državi članici. Vsaka država članica lahko ob sprejetju tega sklepa ali kasneje v izjavi generalnemu sekretariatu Sveta navede, kateri so uradni jeziki Evropskih skupnosti, ki so zanjo sprejemljivi. Generalni sekretariat Sveta o tem uradno obvesti države članice.
   Člen 6
   Razmerje do drugih pravnih instrumentov
   1.   Z ozirom na države članice, ta sklep dopolnjuje in olajšuje izvajanje členov 13 in 22 Evropske konvencije o vzajemni pomoči v kazenskih zadevah z dne 20. aprila 1959 skupaj z njenimi dodatnimi protokoli z dne 17. marca 1978 (7) in 8. novembra 2001 (8), Konvencijo o vzajemni pomoči v kazenskih zadevah med državami članicami Evropske unije z dne 29. maja 2000 (9) skupaj z njenim protokolom z dne 16. oktobra 2001 (10).
   2.   Za namene tega sklepa se države članice odpovedo pravici medsebojnega sklicevanja na pridržke v zvezi s členom 13 Evropske konvencije o vzajemni pomoči v kazenskih zadevah z dne 20. aprila 1959. Ta sklep ne vpliva na pridržke v zvezi s členom 22 omenjene konvencije. Na takšne pridržke se je možno sklicevati v zvezi s členom 2 tega sklepa.
   3.   Ta sklep ne vpliva na uporabo ugodnejših določb dvostranskih ali večstranskih sporazumov med državami članicami.
   Člen 7
   Izvajanje
   Države članice začnejo izvajati ta sklep takoj, ko je to mogoče, ter v vsakem primeru najpozneje do 21. maja 2006.
   Člen 8
   Učinkovanje
   Ta sklep začne učinkovati na dan objave v Uradnem listu Evropske unije.

      V Bruslju, 21. novembra 2005

            Za Svet

            Predsednik

         J. STRAW

      (1)  UL C 322, 29.12.2004, str. 9.

      (2)  Še ni objavljeno v Uradnem listu.

      (3)  UL C 12, 15.1.2001, str. 10.

      (4)  Svet Evrope, Serija Evropskih pogodb, št. 30.

      (5)  UL C 216, 1.8.2001, str. 14.

      (6)  UL C 197, 12.7.2000, str. 1.

      (7)  Svet Evrope, Serija Evropskih pogodb, št. 99.

      (8)  Svet Evrope, Serija Evropskih pogodb, št. 182.

      (9)  UL C 197, 12.7.2000, str. 3.

      (10)  UL C 326, 21.11.2001, str. 1.

      PRILOGA
      Obrazec, omenjen v členih 3, 4 in 5 Sklepa Sveta 2005/876/PNZ z dne 21. novembra 2005 o kazenskih evidencah